নিজস্ব প্রতিবেদন: সংবাদের শিরোনামে আসার জন্য বিশৃঙ্খলা সৃষ্টি করেছে বিজেপি। শুক্রবার  এভাবেই গেরুয়া শিবিরকে আক্রমণ শানালেন তৃণমূলের মহাসচিব পার্থ চট্টোপাধ্যায়। রাজ্যে রাষ্ট্রপতি শাসন জারির দাবি করেছেন বিজেপির রাজ্যসভাপতি দিলীপ ঘোষ। তাঁর কথায়, ''পশ্চিমবঙ্গে গণতন্ত্র বিপন্ন।'' পাল্টা বিজেপির বিরুদ্ধেই বিশৃঙ্খলা তৈরির অভিযোগ করেছেন পার্থ চট্টোপাধ্যায়।  তৃণমূলের মহাসচিব বলেন,''আমরা স্বামীজির জন্মজয়ন্তী পালন করছি। বিজেপি শ্রদ্ধা জানানোর নামে লোক এনে ঝান্ডাকে  ডান্ডাকে পরিণত করতে চাইল।''  পার্থবাবু আরও বলেন, ''স্বামীজিকে অপমান করা হল। আমরা সারা বছর ধরে স্বামীজির জন্মজয়ন্তী পালন করব। সম্প্রদায়ের সঙ্গে অন্য সম্প্রদায়ের বিভেদ লাগানোর চেষ্টা করছে বিজেপি''     এদিনই বিজেপির অভিযোগের প্রেক্ষিতে হাইকোর্ট জানিয়েছে,  ১৫ থেকে ২০ জানুয়ারি পর্যন্ত মিছিল করতে পারবে বিজেপি। মিছিলের শুরুতেই থাকবেন ম্যাজিস্ট্রেট। শেষে থাকবেন বিশেষ অফিসার।